北原
作者：張耒
朝代：宋

paragraphs: 秋風日夜吹北原，秋蕪經霜不復繁。
縈紆一逕漸可躡，步踏落葉披榛菅。
蕭蕭九月草木變，獨有修竹猶禁寒。
青紅野實不可辨，晚日照射霜榴殷。
巉巉女几更清瘦，崖壁刻削無雲烟。
潦收石出洛水好，靜夜側耳聲潺潺。
原西古城有微路，禾黍離離荒野田。
人家歲熟婦子樂，村巷日暖牛羊閒。
登臨嗟我幸無事，况有美酒供開顔。
射麋獵兔可卒歲，棄擲萬累休嗟歎。